Churchill
        
         (britisk adelsslekt)
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Churchill er en britisk adelsslekt med røtter i Dorset og Devon, kjent fra 1400-tallet. Slektens overhode eier Blenheim Palace nær Woodstock i Oxfordshire.
Winston Churchill (cirka 1620–1688) var rojalist og tilhenger av Stuartene. Blant hans barn var Arabella Churchill (1648–1730) – som var Jakob 2s elskerinne og ble stammor til slekten Fitz-James, John Churchill (1650–1722), som i 1702 ble utnevnt til duke of Marlborough, storadmiral George Churchill (1654–1710) og general Charles Churchill (1656–1714).John Churchill hadde ingen sønner, men to døtre – Henrietta (død 1733), som arvet hans titler og gods, og Anne, gift med Charles Spencer, 3. earl of Sunderland. Deres yngre sønn Charles Spencer (død 1758), 5. earl of Sunderland, arvet sin tantes titler og gods, og ble den 4. duke of Marlborough. Hans sønnesønn George (1793–1857), den 6. duke, antok slektsnavnet Spencer-Churchill i 1817. Han var far til visekonge i Irland John Winston Spencer Churchill (1822–1883), den 7. duke, som igjen var far til blant andre Georg Charles Spencer-Churchill (1844–1892), 8. duke, og til politikeren Lord Randolph Henry Spencer Churchill (1849–1895). Førstnevntes sønnesønns sønnesønn er Charles James Spencer-Churchill (født 1955), 12. duke of Marlborough.Sønn av Lord Randolph Henry Spencer Churchill var statsminister sir Winston Leonard Spencer Churchill (1874–1965), som var far til politikeren Randolph Frederick Edward Spencer Churchill (1911–1968), forfatteren Sarah Churchill (1914–1982) og Mary Churchill, baroness Soames (1922–2014), gift med politikeren Christopher baron Soames (1920–1987).Randolph F. E. S. Churchill var i sitt første ekteskap (med Pamela Digby, 1920–1997; hun var senere gift med den amerikanske politikeren og diplomaten Averell Harriman (1891–1986) og USAs ambassadør i Frankrike i 1993–1997) far til politikeren Winston Spencer-Churchill (1940–2010); i sitt andre ekteskap ble han far til Arabella Churchill (1949–2007), som var en av hovedkreftene bak det årlige kulturarrangementet Glastonbury Festival. Les mer i Store norske leksikon adel Blenheim Palace Spencer – engelsk adelsslekt